Jann Sjursen (KD), 2004-02-26:
Kristendemokraterne har været og er meget optaget af, hvordan vi fra lovgivers side kan være med til at sikre, at de meget konfliktfyldte samværssager kan blive løst på en bedre måde.
Det er selvfølgelig vigtigt, som det også er nævnt af flere ordførere, at holde fast i, at langt de fleste forældre, som bliver enige om at blive skilt, også formår at håndtere spørgsmålet omkring samvær fornuftigt, men vi ved jo alle fra de sager, som har passeret vores bord, og de telefonopringninger, vi har fået, at i nogle tilfælde går det ikke bare galt, det går grueligt galt, og der bliver næsten i bogstaveligste forstand krig om barnet.
Regler, paragraffer osv. bliver brugt imod den tidligere partner og i virkeligheden også mod børnene.
Dermed også være sagt, at uanset at vi kan forbedre vores lovgivning, og det kan vi bestemt efter Kristendemokraternes opfattelse, vil vi ikke nå nogen endegyldige løsninger i forhold til de mange triste sager, som mange af os har set.
Men vi kan bestemt gøre det bedre, og det var også baggrunden for, at Kristendemokraterne i sidste folketingssamling fremsatte et beslutningsforslag vedrørende konfliktfyldte samværssager, ligesom SF i øvrigt også gjorde det og nu har gjort det her igen i form af et lovforslag.
Vi kunne for så vidt godt have haft lyst til også at genfremsætte noget, der kunne ligne vores beslutningsforslag fra sidste folketingssamling, fordi lovgivningen jo altså desværre ikke blev ændret i sidste samling.
Men til gengæld fik vi jo løfte fra den nuværende justitsminister om, at der blev igangsat nogle undersøgelser, og dem har vi så valgt at afvente, inden vi tager yderligere initiativer.
Jeg synes for så vidt, at det er o.k., for nu at bruge et yndet udtryk fra SF's ordførers side, at SF har fremsat dette lovforslag, som trods alt afgrænser problemstillingen i forhold til samværsregler, men selvfølgelig også er meget principielt.
Det er hele diskussionen, nemlig spørgsmålet om, hvordan vi varetager barnets tarv bedst muligt i disse sager, og også spørgsmålet om, hvem det egentlig er, der skal have ret til samvær. Som det vil fremgå af de beslutningsforslag, som vi fremsatte i sidste folketingssamling, kan vi ikke være andet end enige i det lovforslag, som SF har fremsat her i dag, fordi det jo på to punkter helt følger linjerne i det beslutningsforslag, som vi selv fremsatte, nemlig for det første, at vi skal have ændret den nuværende § 16 i lovgivningen, så det utvetydigt bliver barnet, der har ret til samvær og ikke forældrene.
Det tilsigter det lovforslag, som SF har fremsat.
Det andet punkt er, at børn skal høres.
Der mener vi, at det, som SF også her har fremsat, er fornuftigt og flugter med det, som vi tidligere selv har tilkendegivet vi kunne ønske blev ændret i lovgivningen.
Derfor vil jeg godt tilsikre en principiel støtte til SF's beslutningsforslag, men jeg håber også i lighed med andre ordførere, at vi på trods af, at jeg synes, at fronterne i løbet af den her debat i virkeligheden er blevet lidt større, end de var, da vi sluttede sidste gang, vi behandlede vores beslutningsforslag på det her område i Folketingssalen, i løbet af et udvalgsarbejde kan få talt os lidt ind på hinanden igen, så vi virkelig får de ændringer, som er nødvendige, og som kan være lovgiveres bidrag til, at det bliver bare lidt bedre for de børn, som ellers bliver ramt af ikke bare konflikter, men altså af noget af det, som man tidligere nærmest kaldte krig, når det gælder samværsregler.
Vi synes også, at vi ved at ændre lovgivningen i denne her retning, sådan som vi altså står foran det med SF's beslutningsforslag i dag, i virkeligheden også vil klare nogle af de - skal vi kalde det - mindre problemer, vi mener vi fra dansk side har i forhold til at opfylde børnekonventionens bestemmelser.
Vi har tidligere haft beslutningsforslag om, hvilke konventioner vi skulle inkorporere, og der har også været diskussion i denne her sammenhæng, bl.a. på SF's foranledning, om man skulle inkorporere børnekonventionen direkte.
Den debat skal jeg ikke genoptage her i dag, men blot sige, at på det her område er der ifølge Kristendemokraternes opfattelse et felt, hvor vi ikke til fulde har fulgt godt nok op på børnekonventionens bestemmelser, bl.a. når børn skal høres.
Så også af den grund synes vi, at lovforslaget fra SF har et væsentligt ærinde, og det får derfor også vores støtte.